Nóg skole in Noordwes gesluit weens Covid-19(Argieffoto) Die Noordwes- departement van onderwys het Dinsdag nog agt gevalle van Covid-19 onder leerders en onderwysers aangemeld. Dit bring die algehele getal Covid-19-gevalle in skole in dié provinsie op 12 te staan. Dié gevalle sluit in drie gr. 7-leerders, vier onderwysers en een administratiewe personeellid. ŉ Skoolhoof het ook Maandag positief getoets vir Covid-19. Alle skole wat geraak is, is intussen gesluit en sal weer oopmaak sodra dit behoorlik ontsmet is. Dié provinsie het tot dusver 1 177 Covid-19-gevalle aangeteken. Dit is slegs 1,9% van die gevalle landwyd. Vyf mense het al hier weens Covid-19 gesterf. Volgens die provinsiale regering se statistieke het Bojanala-distrik (Rustenburg) die meeste gevalle (754), dan Dr Kenneth Kaunda-munisipaliteit (Klerksdorp en Potchefstroom) met 49 gevalle. Maroela Media het vroeër berig dat meer as 30 skole landwyd reeds gesluit het weens Covid-19 sedert skole net meer as ŉ week gelede op 8 Junie heropen het. Voormalige DA-leier Mmusi Maimane wend hom nou tot die hooggeregshof om skole weer te sluit, het Maroela Media berig. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.